b'\n_START_ARTICLE_\nKarlov\xc5\xa1ki mir\n_START_SECTION_\nOzadje in dose\xc5\xbeki\n_START_PARAGRAPH_\nMirovni sporazum med Osmanskim cesarstvom na eni strani in Sveto ligo 1684, koalicijo Svetega rimskega cesarstva, poljsko-litovske Republike obeh narodov, Bene\xc5\xa1ke republike in Carske Rusije na drugi, je bil podpisan po dva meseca trajajo\xc4\x8dem kongresu._NEWLINE_Sporazum je na osnovi uti posidetis potrdil trenutne ozemeljske posesti vseh podpisnikov. Habsbur\xc5\xbeani so od Osmanskega cesarstva dobili Egerski in Varatski ejalet, ve\xc4\x8dino Budimskega ejaleta, severni del Temi\xc5\xa1varskega ejaleta in dele Bosanskega ejaleta, se pravi ve\xc4\x8dji del Ogrske, Bosne in Hercegovine, Hrva\xc5\xa1ke in Slavonije. Kne\xc5\xbeevina Transilvanija je ostala uradno neodvisna, v resnici pa je bila pod neposredno upravo avstrijskih guvernerjev. Poljska je dobila Podolje, vklju\xc4\x8dno z razdejano trdnjavo v Kamani\xc3\xa7i. Bene\xc5\xa1ka republika je dobila ve\xc4\x8dino Dalmacije in Moreo (Peloponez). Slednjo je v naslednjih dvajset letih s Po\xc5\xbearevskim mirom ponovno dobilo Osmansko cesarstvo. V Sremskih Karlovcih so se pogajali tudi o Svetem grobu, vendar niso dosegli soglasja._NEWLINE_Osmansko cesarstvo je obdr\xc5\xbealo Beograd, Temi\xc5\xa1varsko banovino (sedanji Temi\xc5\xa1var, Romunija) in suverenost nad Vla\xc5\xa1ko in Moldavsko kne\xc5\xbeevino. Moskva se je pogajala \xc5\xa1e naslednje leto in pogajanja zaklju\xc4\x8dila leta 1700 s podpisom Konstantinopelskega sporazuma, s katerim je sultan Mustafa II. odstopil Petru Velikemu Azov z okolico. V Sremskih Karlovcih so imenovali tudi komisijo, ki se je do leta 1703 ukvarjala z nekaterimi spornimi obmejnimi ozemlji. Meje Hrva\xc5\xa1ke in Biha\xc4\x87a so bile, predvsem po zaslugi habsbur\xc5\xa1kega \xc4\x8dlana komisije Luigija Ferdinanda Marsiglija, dogovorjene do sredine leta 1700, meje okrog Temi\xc5\xa1vara pa na za\xc4\x8detku leta 1701. Meja je bila prvi\xc4\x8d v zgodovini fizi\xc4\x8dno ozna\xc4\x8dena z obmejnimi kamni._NEWLINE_Habsbur\xc5\xa1ko Avstrijsko cesarstvo je s pridobitvijo pribli\xc5\xbeno 160.000 km\xc2\xb2 ogrskega ozemlja v Sremu in osemnajst let kasneje v Temi\xc5\xa1varski banovini doseglo svoj najve\xc4\x8dji obseg in postalo vodilna regionalna sila.'